《次曹时中晓发鸡关韵》
明代·周瑛

路同函谷险，江比渭川雄。月白鸡声早，天寒木叶空。

客途方浩渺，夷落少光融。独有朝宗念，随流日夜东。

作者简介：（1430—1518）福建莆田人，字梁石，号翠渠。成化五年进士。任广德知州，以有善政，赐敕旌异。弘治初历四川参政、右布政使。始与陈献章友，而不以献章主静之说为然，谓学当以居敬为主，敬则心存，然后可以穷理。有《书纂》、《翠渠类稿》。